CELEX: 
Language: el
Date: 2020-12-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος I του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους όσον αφορά την πενταχλωροφαινόλη, τα άλατα και τους εστέρες της

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 1 του κανονισμού (ΕΕ) 2019/1021 (στο εξής: κανονισμός για τους έμμονους οργανικούς ρύπους), σκοπός του εν λόγω κανονισμού είναι η προστασία της ανθρώπινης υγείας και του περιβάλλοντος από τους έμμονους οργανικούς ρύπους μέσω της απαγόρευσης, της όσο το δυνατόν ταχύτερης σταδιακής διακοπής ή του περιορισμού της παρασκευής, της διάθεσης στην αγορά και της χρήσης ουσιών που υπόκεινται στη σύμβαση της Στοκχόλμης για τους έμμονους οργανικούς ρύπους.
            
            
               Η πενταχλωροφαινόλη (PCP), τα άλατα και οι εστέρες της έχουν καταχωριστεί στο παράρτημα I του κανονισμού για τους έμμονους οργανικούς ρύπους χωρίς οριακή τιμή ακούσιας ιχνοποσότητας ρύπων (UTC). Η PCP χρησιμοποιήθηκε κυρίως στην ΕΕ ως φυτοφάρμακο. Κατά τον χρόνο της καταχώρισής της στον κανονισμό για τους έμμονους οργανικούς ρύπους, θεωρήθηκε ότι δεν χρειαζόταν οριακή τιμή, διότι δεν αναμενόταν να βρεθεί PCP σε μείγματα και αντικείμενα. Η Επιτροπή, ο ECHA και ορισμένες αρχές των κρατών μελών αρμόδιες για τον κανονισμό για τους έμμονους οργανικούς ρύπους έλαβαν προσφάτως αιτήματα παροχής πληροφοριών σχετικά με τυχόν οριακή τιμή για την παρουσία PCP σε αντικείμενα. Τα αιτήματα αυτά φαίνεται να σχετίζονται με την παρουσία της ουσίας αυτής σε ανακτηθέντα τεμαχίδια ξύλου για την παραγωγή ξύλινων πλακών και σε εισαγόμενα κλωστοϋφαντουργικά προϊόντα. Η έλλειψη συγκεκριμένης οριακής τιμής UTC οδηγεί σε ανασφάλεια δικαίου, διότι οι ενδιαφερόμενοι δεν γνωρίζουν ούτε αν ισχύει οριακή τιμή ούτε ποια τιμή ισχύει. Η απουσία οριακής τιμής θα ερμηνευόταν ως εάν ίσχυε όριο ανίχνευσης, το οποίο είναι τόσο χαμηλό ώστε σε ορισμένες περιπτώσεις να δημιουργεί προβλήματα, για παράδειγμα εμποδίζοντας τη διάθεση στην αγορά αντικειμένων που παράγονται από ανακυκλωμένα τεμαχίδια ξύλου.
            
            
               Με βάση τις επί του παρόντος διαθέσιμες πληροφορίες, κρίνεται σκόπιμο να καθοριστεί οριακή τιμή για την παρουσία PCP ως ακούσιας ιχνοποσότητας ρύπων (UTC) σε ουσίες, μείγματα ή αντικείμενα. Η εν λόγω UTC θα αποσαφηνίσει τη νομική κατάσταση και θα διευκολύνει την επιβολή της νομοθεσίας. 
            
            
               Με βάση τις διαθέσιμες πληροφορίες, η εν λόγω οριακή τιμή θα πρέπει να οριστεί στα 5 mg/kg (0,0005 % κατά βάρος) για την παρουσία PCP ως UTC σε ουσίες, μείγματα και αντικείμενα.
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Το σχέδιο της τροποποίησης αποτέλεσε αντικείμενο διαβούλευσης με ομάδα εμπειρογνωμόνων (συνεδρίαση των αρμόδιων για τους έμμονους οργανικούς ρύπους αρχών) στις 9 Ιουνίου 2020 και στις 24 Νοεμβρίου 2020 και τα σχόλια της ομάδας ελήφθησαν υπόψη. Η ομάδα αποτελείται από όλα τα ενδιαφερόμενα μέρη: εκπροσώπους των κρατών μελών, του Ευρωπαϊκού Οργανισμού Χημικών Προϊόντων, της χημικής βιομηχανίας και της κοινωνίας των πολιτών.
            
            
               Πραγματοποιήθηκε δημόσια διαβούλευση για το σχέδιο νομοθετικής πράξης από την 1η έως τις 29 Σεπτεμβρίου 2020. Όλες οι παρατηρήσεις που ελήφθησαν υποστηρίζουν την τροπολογία.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη τροποποιεί την καταχώριση για την πενταχλωροφαινόλη, τα άλατα και τους εστέρες της στο παράρτημα I του κανονισμού (ΕΕ) 2019/1021, με σκοπό την προσαρμογή της στην επιστημονική και τεχνική πρόοδο. Η νομική βάση για την προτεινόμενη κατ’ εξουσιοδότηση πράξη είναι το άρθρο 15 παράγραφος 1 του κανονισμού (ΕΕ) 2019/1021. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 16.12.2020
            
            
               για την τροποποίηση του παραρτήματος I του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους όσον αφορά την πενταχλωροφαινόλη, τα άλατα και τους εστέρες της
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους
                  1
               , και ιδίως το άρθρο 15 παράγραφος 1,
            
         
         
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2019/1021 υλοποιεί τις δεσμεύσεις που έχει αναλάβει η Ένωση στο πλαίσιο της σύμβασης της Στοκχόλμης για τους έμμονους οργανικούς ρύπους
                  2
                και στο πλαίσιο του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους
                  3
               .
            
            
               (2)Σύμφωνα με το άρθρο 3 παράγραφος 1 του κανονισμού (ΕΕ) 2019/1021, απαγορεύεται η παρασκευή, η διάθεση στην αγορά και η χρήση ουσιών του παραρτήματος I του εν λόγω κανονισμού, ανεξαρτήτως του αν βρίσκονται σε αυτούσια μορφή ή σε μείγματα ή σε αντικείμενα, με την επιφύλαξη του άρθρου 4 του εν λόγω κανονισμού.
            
            
               (3)Η πενταχλωροφαινόλη, τα άλατα και οι εστέρες της έχουν καταχωριστεί στο παράρτημα I του κανονισμού (ΕΕ) 2019/1021 χωρίς οριακή τιμή ακούσιας ιχνοποσότητας ρύπων (UTC).
            
            
               (4)Το άρθρο 15 παράγραφος 1 του κανονισμού (ΕΕ) 2019/1021 εξουσιοδοτεί την Επιτροπή να εκδίδει κατ’ εξουσιοδότηση πράξεις για την τροποποίηση των υφιστάμενων καταχωρίσεων του παραρτήματος I, με σκοπό την προσαρμογή τους στην επιστημονική και τεχνική πρόοδο. 
            
            
               (5)Η Επιτροπή προσδιόρισε την παρουσία πενταχλωροφαινόλης, αλάτων και εστέρων της ως πρόσμειξης σε ορισμένα αντικείμενα, συμπεριλαμβανομένων ορισμένων εισαγόμενων κλωστοϋφαντουργικών προϊόντων και ανακτηθέντων τεμαχιδίων ξύλου για την παραγωγή ξύλινων πλακών. 
            
            
               (6)Για να καταστεί δυνατή η συνέχιση της ανακύκλωσης των τεμαχιδίων ξύλου και να διευκολυνθεί η επιβολή της νομοθεσίας, θα πρέπει να καθοριστεί όριο UTC 5 mg/kg (0,0005 % κατά βάρος) για την πενταχλωροφαινόλη, τα άλατα και τους εστέρες της.
            
            
               (7)Συνεπώς, ο κανονισμός (ΕΕ) 2019/1021 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα I του κανονισμού (ΕΕ) 2019/1021 τροποποιείται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 16.12.2020
            
            
               
                       Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 169 της 25.6.2019, σ. 45. 
               
               
                  
                     (2)
                  
                        ΕΕ L 209 της 31.7.2006, σ. 3.
               
               
                  
                     (3)
                  
                        ΕΕ L 81 της 19.3.2004, σ. 37.
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο μέρος Α του παραρτήματος I του κανονισμού (ΕΕ) 2019/1021, στην τέταρτη στήλη («Ειδική εξαίρεση για ενδιάμεση χρήση ή άλλη ειδική διάταξη») της καταχώρισης για την πενταχλωροφαινόλη, τα άλατα και τους εστέρες της, προστίθεται το ακόλουθο κείμενο:
            
            
               «Για τους σκοπούς της παρούσας καταχώρισης, το άρθρο 4 παράγραφος 1 στοιχείο β) εφαρμόζεται στη πενταχλωροφαινόλη και τα άλατα και τους εστέρες της, όταν ενυπάρχουν σε ουσίες, μείγματα ή αντικείμενα σε συγκέντρωση ίση ή μικρότερη των 5 mg/kg (0,0005 % κατά βάρος).».